ZÁPIS  
zo 6. rokovania 

RADY VLÁDY SLOVENSKEJ REPUBLIKY 
PRE BEZPEČNOSŤ CESTNEJ PREMÁVKY

Rokovanie sa konalo dňa 7. novembra 2006 o 13:00 hodine.

Prítomní: podľa prezenčnej listiny

Program:  

1.	Otvorenie
2.	Kontrola plnenia úloh
3.	Predstavenie členov Rady s hlasom rozhodujúcim a vedúcich odborných skupín pri Rade
4.	Cieľ a úlohy Rady
5.	Udržujte Európu v pohybe
6.	Európsky akčný program – strednodobé zhodnotenie a závery Rady ministrov pre dopravu, telekomunikácie a energetiku
7.	Informácia o stretnutí ministrov dopráv EU – VERONA 4
8.	Celodenné svietenie v podmienkach Slovenskej republiky
9.	Riziková skupina mladých vodičov a efektívne protiopatrenia
10.	Informácia zo stretnutia skupiny expertov na vymáhanie sankcií v oblasti bezpečnosti cestnej premávky
11.	Analýza a vyhodnotenie očakávaných efektov pri znížení maximálnej povolenej rýchlosti v obci zo 60 km/h na 50 km/h
12.	Návrh na riešenie situácie ohľadom výučby prvej pomoci žiadateľov o udelenie vodičského oprávnenia
13.	Rýchlostný manažment
14.	Informácia – drogy v doprave
15.	Iniciatívny materiál s obsahom poskytovania prvej pomoci – nálepka
16.	Informácia o návrhu Rady ministrov dopravy na usporiadanie Európskeho dňa bezpečnosti na cestách a informačnej kampane za bezpečnosť európskej cestnej premávky
17.	Dodatočná montáž spätných zrkadiel v nákladných vozidlách 
18.	Informácia k návrhu smernice Európskeho parlamentu a Rady o riadení bezpečnosti cestnej infraštruktúry
19.	Rôzne 
20.	Úlohy a závery

K bodu 1) programu:

Rokovanie otvoril a viedol p. Ľubomír Vážny, minister dopravy, pôšt a telekomunikácií SR a predseda Rady vlády Slovenskej republiky pre bezpečnosť cestnej premávky (ďalej len „Rada“). 

K bodu 2) programu:

Tajomník Rady vykonal kontrolu plnenia úloh uložených na predchádzajúcom rokovaní so záverom – úlohy, ktorých termín ešte neprešiel trvajú, ostatné úlohy boli splnené. Sporné ostávajú otázky:

-	v rámci plnenia úloh podľa Národného plánu na zvýšenie bezpečnosti cestnej premávky na II. polrok 2005 s výhľadom do roku 2010 (ďalej len „Národný plán“) je potrebné pozornosť venovať príprave nového cestného zákona. Jeho legislatívny zámer pripraviť v termíne do apríla 2007. 

-	úloha realizácie projektu „VIDÍŠ MA?“ bola prijatá Uznesením č. 10 zo dňa 29. novembra 2005. Vzhľadom na nedostatok finančných prostriedkov jeho realizácia nie je možná v stanovenom termíne. Plnenie úlohy sa odporúča presunúť do nasledujúceho roka. 
         
K bodu 3) programu:

Predseda Rady predstavil členov Rady s hlasom rozhodujúcim a vedúcich odborných skupín pri Rade a upozornil prítomných na Rokovací poriadok, Štatút Rady a Usmernenie. Zároveň požiadal prítomných, aby sa s uvedenými dokumentmi oboznámili.

K bodu 4) programu:

Predseda Rady dal do pozornosti ciele a úlohy Rady. Informoval, že Rada je trvalým poradným, koordinačným a iniciatívnym orgánom vlády Slovenskej republiky pre bezpečnosť cestnej premávky. Zabezpečuje jednotný a koordinovaný postup ústredných a miestnych orgánov štátnej správy, samosprávnych krajov, obcí a ostatných inštitúcií s cieľom znížiť dopravnú nehodovosť a jej následky. 

Informoval, o hlavnom cieli Rady: znížiť úmrtnosť do roku 2010 následkom dopravných nehôd o 50%, pričom východiskovým rokom je rok 2002.

Súčasne dal do pozornosti činnosť odborných skupín pri Rade. Očakáva ich iniciatívu v riešení vzniknutých situácií a úloh podľa Národného plánu, ako aj vzájomnú kooperáciu a výmenu informácií medzi odbornými skupinami. Vedúci odborných skupín sú zároveň zodpovední za zloženie a činnosť odbornej skupiny, tiež za prípravu materiálov a ich predkladanie na rokovanie Rady.

K bodu 5) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Oznámenie Komisie Rade a Európskemu parlamentu: Udržujte Európu v pohybe – Udržateľná mobilita pre náš kontinent“. 

Cieľom materiálu bolo informovať Radu o smerovaní európskej dopravnej politiky, najmä z hľadiska bezpečnosti cestnej premávky. Predmetný dokument je vo všeobecnosti povzbudením pre členské štáty realizovať zámery európskej dopravnej politiky. Z hľadiska bezpečnosti cestnej premávky smeruje k zintenzívneniu a realizácii opatrení, ktorých cieľom je zníženie úmrtnosti v cestnej premávke.
V rámci diskusie bola pozornosť venovaná prerozdeleniu financií medzi cestnú a železničnú dopravu.

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 17.

K bodu 6) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Európsky akčný program – strednodobé zhodnotenie a závery Rady ministrov pre dopravu, telekomunikácie a energetiku (ďalej len „Rada TTE“) “.

Rada TTE na svojom rokovaní v júni 2006 prerokovala tzv. Strednodobé preskúmanie akčného programu bezpečnosti na cestách: Zníženie počtu obetí dopravných nehôd do roku 2010 o polovicu. 

Predmetný materiál obsahuje závery prijaté Radou TTE rozdelené do jednotlivých oblastí. Navrhované oblasti by mali byť v podmienkach Slovenskej republiky zastrešené Radou. Vedúci odborných skupín pri Rade pripravia na základe prezentovaných záverov plán práce na ďalšie obdobie. Koordinátorom plnenia záverov bude Oddelenie bezpečnosti cestnej premávky ministerstva DPT SR. 

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 18.

K bodu 7) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol „Informáciu o stretnutí ministrov dopráv EU – VERONA 4“. Rokovania sa zúčastnil minister dopravy, pôšt a telekomunikácií SR a predseda Rady.  

Predmetné stretnutie sa koná pravidelne vo Verone. Konferencia sa konala 3. a 4. novembra 2006 pod záštitou Ministerstva dopravy Talianska a Ministerstva dopravy Fínska s cieľom zabezpečiť účinnosť a efektívnosť bezpečnosti cestnej premávky. 

Predseda Rady  informoval prítomných o priebehu rokovania a zároveň dal do pozornosti závery z predmetného rokovania.

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 19.

K bodu 8) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Celodenné svietenie v podmienkach Slovenskej republiky“.  

Materiál bol predložený za účelom využitia zahraničných skúseností pri úprave národnej legislatívy. Zavedenie celodenného svietenia motorových vozidiel v cestnej premávke je aktívnym prvkom bezpečnosti cestnej premávky.

Štúdia Európskej Komisie charakterizuje možnosti implementácie, význam ako aj odhad dopadov na životné prostredie a na účastníkov cestnej premávky. Materiál sa zaoberá aj spoločenskými, legislatívnymi a technickými nákladmi i celkovým prínosom.

Celodenné svietenie môže zachrániť v európskom merítku 1200 – 2000 životov ročne. Vzhľadom na všetky súvisiace aspekty sa navrhuje zavedenie povinného svietenia počas celého dňa pre všetky kategórie vozidiel.  Zavedenie tejto povinnosti si vyžiada legislatívne zmeny.

V rámci diskusie bolo prijaté, že Prezídium policajného zboru, ktoré pripravuje novelu zákona č. 315/1996 Z. z. o premávke na pozemných komunikáciách, ktorá zohľadní viaceré európske odporúčania. Prezident policajného zboru bude Radu informovať o časovom harmonograme a o novom znení zákona. 

Členovia Rady prijali Uznesenie Rady č. 20.

K bodu 9) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Riziková skupina mladých vodičov a efektívne protiopatrenia“.  

Pracovná skupina pri Európskej konferencii ministrov dopráv (CEMT) pripravila štúdiu týkajúcu sa rizikovej skupiny mladých vodičov vo veku 16 – 24 rokov s návrhom efektívnych protiopatrení. Za hlavné príčiny nehodovosti mladých vodičov štúdia považuje nedostatok skúseností, vek a pohlavie vodičov. Štúdia zároveň obsahuje špecifické opatrenia pre danú skupinu vodičov. 

Špecifickými opatreniami pre mladých vodičov by mali byť: prísnejšie limity množstva alkoholu v krvi, zákaz nočného šoférovania, obmedzenie jazdy s mladými pasažiermi, špeciálny bodový systém, špeciálne nálepky pre mladých vodičov a vodičov-začiatočníkov.

Ministerstvo vnútra SR (Prezídium policajného zboru) prehodnotí možnosti zohľadniť niektoré návrhy pri novele zákona č. 315/1996 Z. z. o premávke na pozemných komunikáciách, ktoré budú diskutované na ďalšom rokovaní Rady. 

Členovia Rady prijali Uznesenie Rady č. 21.

K bodu 10) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol „Informáciu zo stretnutia skupiny expertov na vymáhanie sankcií v oblasti bezpečnosti cestnej premávky“. 

Pracovné stretnutie sa konalo v júli 2006 a za Slovenskú republiku sa ho zúčastnil zástupca Prezídia policajného zboru, ktorý zároveň informoval prítomných o záveroch stretnutia. 

Stretnutie sa zaoberalo požiadavkami na identifikovanie priestupkov a vymáhanie sankcií za priestupky – prekročenie rýchlosti, jazda pod vplyvom alkoholu, používanie bezpečnostných pásov a ostatné priestupky. V rámci národných aktivít bol dôraz kladený na technické vybavenie, školenie kontrolných orgánov a vlastný výkon kontrol. Aktuálnou otázkou ostáva cezhraničné vymáhanie pokút.  
Zo záverov predmetného stretnutia vyplýva prijatie vhodnej legislatívy, ale až po prijatí záväznej európskej normy, pravdepodobne v marci 2007.

Ministerstvo vnútra SR (Prezídium policajného zboru) v spolupráci s ostatnými rezortmi pripraví materiál, ktorý bude analyzovať súvisiace legislatívne zmeny a vyhodnotí riziká uvedených zmien v súvislosti s vymáhaním sankcií, a ten predloží na rokovanie Rady.

Členovia Rady prijali Uznesenie Rady č. 22.

K bodu 11) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Analýza a vyhodnotenie očakávaných efektov pri znížení maximálnej povolenej rýchlosti  obci zo 60 km/h na 50 km/h“. Samotný materiál bol vypracovaný a prezentovaný zástupcami Výskumného ústavu dopravy v Žiline. 

Materiál obsahuje analýzu vplyvu rýchlosti na bezpečnosť cestnej premávky, analýzu súčasnej legislatívy, štatistiky dopravných nehôd, vplyvy rýchlosti na nehodovosť, dopady z jej zníženia, vyhodnotenie efektov a zdôvodnenie predkladaného materiálu.
	
Záverom diskusie vyplynulo zaoberať sa danou problematikou aj na nasledujúcom zasadaní Rady, kde budú diskutované návrhy a možnosti implementácie tejto zmeny do národného práva.

Členovia Rady prijali Uznesenie Rady č. 23.

K bodu 12) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Návrh na riešenie situácie ohľadom výučby prvej pomoci žiadateľov o udelenie vodičského oprávnenia“. Problematiku referoval zástupca Slovenského červeného kríža.

V súčasnej dobe absentuje príprava žiadateľov o vodičské oprávnenie v oblasti zdravotnej prípravy a výučby prvej pomoci. Autoškoly túto povinnosť nemajú. Zákon č.93/2005 Z. z. o autoškolách a o zmene a doplnení niektorých zákonov správne stanovuje zameranie výcviku žiadateľov o vodičské oprávnenie, ale výučbu prvej pomoci je potrebné ponechať na zdravotníckych inštitúciách. Žiadateľ by však mal k žiadosti o udelenie vodičského oprávnenia predložiť príslušnému dopravnému inšpektorátu Policajného zboru doklad o absolvovaní zdravotnej prípravy. 

Z diskusie vyplynula potreba spracovať koncepčný materiál s konkrétnymi požiadavkami na systém výučby, stanovenie učebnej osnovy a plán zdravotníckej prípravy – kurzu prvej pomoci, podmienky na odbornú a personálnu spôsobilosť vzdelávacích inštitúcií a ich materiálno-technické vybavenie a súvisiace legislatívne zmeny. Materiál spracuje a predloží na ďalšie rokovanie Rady štátny tajomník Ministerstva zdravotníctva SR. Informatívnu časť tohto materiálu týkajúcu sa štruktúry autoškôl a priebeh výučby spracuje ministerstvo dopravy, pôšt a telekomunikácií SR.

Členovia Rady prijali Uznesenie Rady č. 24.

K bodu 13) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Rýchlostný manažment“.

Predmetný dokument uvažuje o koordinovanom konaní zodpovedných a implementácii opatrení z tzv. balíka rýchlostného manažmentu. Ten vo svojej podstate zahŕňa vzdelávanie a informovanie verejnosti, zlepšenie infraštruktúry, prehodnotenie existujúcich rýchlostných limitov, zabezpečenie vymožiteľnosti sankcií,  vývoj konštrukcie vozidiel,  zavádzanie inovácií a technológií na meranie rýchlosti vozidiel, ostatné technológie.

Implementovanie prvkov rýchlostného manažmentu je spôsob ako dosiahnuť zníženie úmrtnosti v cestnej premávke. Vzhľadom na to bola zadaná výskumná úloha, ktorá preukáže, ktoré prvky je vhodné prevziať do národných podmienok, a ktoré nie. 

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 25.

K bodu 14) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Negatívny vplyv drog v cestnej doprave“.

Materiál poukazuje na problematiku negatívneho vplyvu drog na dopravné nehody spôsobené pod ich vplyvom, ktorým je potrebné predchádzať. Riešením tejto problematiky sa zároveň napĺňa úloha z uznesenia Národnej Rady Slovenskej republiky č. 335 zo dňa 26.6.2003.

Zámery riešiť problematiku drog v cestnej premávke mala medzirezortná skupina, avšak po zriadení Rady, bol prijatý úzus, že práve ona je najvhodnejším koordinačným orgánom. 

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 26.

K bodu 15) programu:

Materiál „Tlač nálepiek s problematikou prvej pomoci“ predložil na rokovanie štátny tajomník ministerstva zdravotníctva SR. Z dôvodu jeho neprítomnosti ho uviedli - vedúca odbornej skupiny pre zdravotnú výchovu a dopranú psychológiu a zástupca Ústavu verejného zdravotníctva, ktorý sa danou problematikou zaoberal v minulosti.

Cieľom iniciatívneho materiálu je zlepšenie informovanosti vodičov o spôsoboch poskytovania prvej pomoci. Materiál predpokladá realizáciu pilotného projektu. Predmetnú nálepku vodič umiestni vo vozidle. Po realizácii pilotného projektu spracuje ministerstvo zdravotníctva SR informáciu o projekte a v prípade pozitívneho ohlasu bude potrebné uvažovať o prípadných legislatívnych zmenách.  Na nálepke by malo byť zobrazené aj logo BECEP - Rada vlády SR pre bezpečnosť cestnej premávky.

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 27.
K bodu 16) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol „Informáciu o návrhu Rady ministrov dopravy na usporiadanie Európskeho dňa bezpečnosti na cestách a informačnej kampane na bezpečnosť európskej cestnej premávky“.

Materiál je informáciou o iniciatíve európskych štátov usporiadať Európsky deň bezpečnosti na cestách a tiež informačnú kampaň zameranú na bezpečnosť cestnej premávky. Iniciatívy sú výsledkom rokovania ministrov dopráv v marci 2006 v Bregenzi a Generálneho riaditeľstva pre energetiku a dopravu v Bruseli. Spomínané aktivity by mali byť realizované v prvej polovici roku 2007. 

Európsky deň bezpečnosti na cestách by mal byť orientovaný tak, aby zábavnou a nenásilnou formou upozornil na myšlienky bezpečnosti cestnej premávky. 

Informačná kampaň má byť spoločnou iniciatívou členských štátov vo forme reklamných plagátov, bilboardov pozdĺž ciest siete TEN. Kampaň bude dôkazom, že členské štáty považujú bezpečnosť cestnej premávky za vážnu vec a zároveň spojí členské štáty v danej problematike. Pre prvú kampaň bola vybraná téma  - jazda pod vplyvom alkoholu/únava vodičov. 

MDPT SR privítalo obe aktivity a vyjadrilo záujem účasti na kampaniach. Sprievodným efektom účasti je aj zviditeľnenie činnosti Rady. 

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 28.

K bodu 17) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol materiál „Dodatočná montáž spätných zrkadiel v nákladných vozidlách“.

Predkladaný materiál sa zameriava na riešenie dopravných nehôd zapríčinených tým, že vodič nákladného vozidla v spätných zrkadlách nevidel iného účastníka cestnej premávky pri odbočovaní, v dôsledku tzv. „neviditeľných oblastí v spätných zrkadlách“. EÚ sa touto problematikou zaoberala a v roku 2003 prijala Európsky parlament a Rada Smernicu 2003/97/ES o aproximácii právnych predpisov členských štátov, ktoré sa vzťahujú na typové schválenie zariadení pre nepriamy výhľad. V zmysle tejto Smernice v roku 2006 môžu nové typové schválenia nákladných vozidiel, respektíve v roku 2007 nové nákladné vozidlá získať typové schválenie od príslušných orgánov členských štátov len v tom prípade, ak budú vybavené schválenými zariadeniami pre nepriamy výhľad, ktoré minimalizujú počet miest neviditeľných v spätných zrkadlách. 

Obnova parku nákladných vozidiel v Európe je však pomalá. Existujúci park nákladných vozidiel v EU, ktorý v súčasnosti tvorí približne 5 miliónov kamiónov sa úplne obnoví asi o 16 rokov, t.j. najskôr v roku 2022. Dovtedy bude naďalej existovať nebezpečenstvo a to aj napriek už jestvujúcej legislatíve.

Európsky parlament a Rada za účelom odstránenia tohto problému pripravili návrh smernice o dodatočnej montáži zrkadiel na ťažké nákladné vozidlá registrované v Spoločenstve, ktorá predpokladá dodatočné vybavenie 4 miliónov európskych kamiónov uvedených do prevádzky v premávke na pozemných komunikáciách v roku 1998. V Slovenskej republike sa táto zmena dotkne približne 50 tisíc vozidiel. Pre väčšinu z nich by náklady na dodatočné vybavenie predstavovali približne 100 až 150 EUR na jeden kamión.

Predmetný materiál bude diskutovaný na pracovnej skupine COREPER a neskôr aj na Rade ministrov TTE. Na základe zistených informácií, MDPT SR nemá výhrady k predloženému návrhu smernice a v tomto „duchu“ bude pripravené aj stanovisko pre uvedené rokovania.

Členovia Rady neuplatnili k predloženému materiálu pripomienky a jednohlasne schválili Uznesenie Rady č. 29.

K bodu 18) programu:

Zastupujúci generálny riaditeľ Sekcie dopravnej politiky MDPT SR a člen Rady uviedol „Informáciu k návrhu smernice Európskeho parlamentu a Rady o riadení bezpečnosti infraštruktúry“.

Predkladaný návrh smernice sa zaoberá riešením otázok v oblasti bezpečnosti cestnej infraštruktúry. Európska komisia sa s cieľom dosiahnuť zníženie úmrtnosti v cestnej premávke rozhodla prijať konkrétne opatrenia v danej oblasti a navrhuje smernicu, ktorá má zabezpečiť, aby sa bezpečnosť začlenila do všetkých fáz plánovania, projektovania a prevádzky cestnej infraštruktúry. 

V rámci diskusií zástupcov jednotlivých členských štátov vyplynulo, že návrh smernice nezohľadňuje rozhodujúce náklady na realizáciu predmetných opatrení. Tiež vyjadrili názor, že vhodným počiatočným krokom by bolo prijatie navrhovaného ustanovenia formou tzv. odporúčania. 

Predmetný materiál bude diskutovaný na pracovnej skupine COREPER a neskôr aj na Rade TTE. Na základe zistených informácií, sa MDPT SR stotožňuje so stanoviskom viacerých členských štátov, navrhujeme aby bol predmetný návrh preklasifikovaný na návrh odporúčania a v tomto bude pripravené aj stanovisko pre uvedené rokovania.

Vedúci odbornej skupiny pre bezpečnosť pozemných komunikácií má z úlohu monitorovať vývoj návrhu predmetnej EÚ normy, priebežne bude zhodnocovať jej dopad na národné podmienky a pripravovať stanoviská tak aby, nevznikol závažný nesúlad s uplatňovanými normami v podmienkach SR.

Členovia Rady prijali Uznesenie Rady č. 30.

K bodu 19) programu:

1.	Zastupujúci generálny riaditeľ Sekcie dopravnej politiky MDPT SR a člen Rady pozval prítomných na  Seminár o bezpečnosti cestnej premávky organizovaný Veľvyslanectvom Švédskeho kráľovstva a Švédskym obchodným zastupiteľstvom v spolupráci s Ministerstvom dopravy, pôšt a telekomunikácií SR.	

2.	Vedúci odbornej skupiny pre bezpečnosť cestných vozidiel požiadal o spropagovanie vyhlášky MDPT SR č. 578/2006 Z.z., ktorou sa ustanovujú podrobnosti o niektorých ustanoveniach zákona č. 725/2004 Z.z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov (ďalej len „vyhláška č. 578/2004 Z.z.“).

3.	Zástupca Prezídia policajného zboru požiadal o zabezpečenie a riešenie otázky zjazdnosti ciest – odstránenie pevných prekážok na cestách. Je potrebná identifikácia pevných prekážok, ich riešenie a forma odstránenia. Zároveň poukázal na potrebu zaoberať sa touto problematikou z dôvodu zvýšenia bezpečnosti cestnej premávky. 

K bodu 20) programu: 

V závere minister dopravy, pôšt a telekomunikácií SR poďakoval členom Rady vlády SR pre bezpečnosť cestnej premávky a vedúcim odborných skupín pri Rade za  účasť a požiadal ich o  aktívny a iniciatívny prístup k otázke bezpečnosti cestnej premávky.

1.	Pripraviť legislatívny zámer cestného zákona.

	zodpovedný: VOS pre bezpečnosť pozemných komunikácií
	termín: apríl 2007

2.	Rada žiada vedúcich odborných skupín prehodnotiť a doplniť členov odborných skupín za účelom ich efektívnej činnosti.

	vykoná: vedúci odborných skupín
	termín: 1. decembra 2006

3.	Pripraviť plán práce odbornej skupiny na rok 2007 na základe záverov materiálu Európsky akčný program. 

	vykoná: vedúci odborných skupín
	termín:  15.december 2006

4.	Pripraviť časový harmonogram a vecný návrh zmien zákona č 315/1996 Z.z. o premávke na pozemných komunikáciách.

	vykoná: Prezídium policajného zboru
	termín: 7. rokovanie Rady

5.	Zabezpečiť umiestnenie loga BECEP - Rada vlády SR pre bezpečnosť cestnej premávky, na nálepke o poskytovaní prvej pomoci.

	vykoná: VOS pre zdravotnú výchovu a dopravnú psychológiu 
	termín: podľa uznesenia

6.	Spracovať informáciu o výsledkoch pilotného projektu „Nálepka s problematikou prvej pomoci“ a zámerov ďalších postupov projektu.

	vykoná: VOS zdravotnú výchovu a dopravnú psychológiu
	termín: podľa uznesenia
7.	Pripraviť materiál o identifikácii pevných prekážok, ich riešenia a formu odstránenia.

	zodpovedný: VOS pre bezpečnosť pozemných komunikácií
	termín: 7. rokovanie Rady

8.	Informovať verejnosť o povinnej výbave vozidla  - vyhláška č. 578/2006 Z.z..	

	vykoná: VOS pre propagáciu v médiách
	termín: december 2006 

9.	Plniť úlohy uložené prijatými uzneseniami Rady č. 17. – 30..
	
	vykoná: podľa textu
	termín: podľa textu

Zapísal: Štefan Pristaš

Schválil: Ľubomír Vážny
	minister dopravy, pôšt a telekomunikácií SR
	a predseda Rady